Document ID: 32012R0472

A BIZOTTSÁG 472/2012/EU RENDELETE
(2012. június 4.)
az 1333/2008/EK európai parlamenti és tanácsi rendelet II. mellékletének a fagyanta glicerin-észterei (E 445) kemény bevonatú cukrásztermékekre nyomtatás céljából való felhasználása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben használható élelmiszer-adalékanyagok uniós jegyzékét és használati feltételeiket.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.
(3)
Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzéke a Bizottság kezdeményezésére, illetve kérelem alapján frissíthető.
(4)
A Bizottsághoz kérelem érkezett annak engedélyezése iránt, hogy a fagyanta glicerin-észterei (E 445) emulgálószerként alkalmazhatók legyenek keménybevonatú cukrásztermékekre történő nyomtatáshoz; a Bizottság a kérelmet hozzáférhetővé tette a tagállamok számára.
(5)
A jelenleg a keménybevonatú cukrásztermékekre történő nyomtatás céljára használt, rendelkezésre álló élelmiszerszínezék-készítmények nem teszik lehetővé a nyomtatandó szövegek, logók és képek megfelelő minőségének biztosítását. Különböző kutatási és fejlesztési tevékenységek során beigazolódott, hogy a fagyanta glicerin-észtereinek (E 445) vizes alapú élelmiszerszínezék-készítményekben emulgálószerként történő használata fokozza az összetevők keveredését és integritását, ami jó rögzítő és takaró tulajdonságokkal rendelkező homogénebb készítményt eredményez. Ez megkönnyíti a jó minőségű szöveg és a jól kidolgozott képek nyomtatását az ünnepi alkalmakra szánt, személyre szabott és/vagy reklámcéllal készített keménybevonatú cukrásztermékekre.
(6)
Az élelmiszer-adalékanyagok étrendi bevitele az Európai Unióban (3) c. bizottsági jelentés megállapította, hogy a fagyanta glicerin-észtereinek (E 445) további vizsgálata nem szükséges, mivel az élelmiszer-fogyasztásra és az adalékanyag-felhasználásra vonatkozó, óvatos feltételezéseken (1. lépés) alapuló elméleti bevitel nem haladta meg a megengedhető napi bevitel szintjét. A megengedhető napi beviteli értéket az élelmiszerügyi tudományos bizottság 1992. június 19-én állapította meg (4). A keménybevonatú cukrásztermékekre történő nyomtatás új alkalmazásán alapuló többletbevitel az összbevitelt nem befolyásolja jelentősen. Helyénvaló ezért engedélyezni a fagyanta glicerin-észtereinek (E 445) emulgeálószerként való használatát a keménybevonatú cukrásztermékekre történő nyomtatásához.
(7)
Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást az emberi egészségre. Mivel a fagyanta glicerin-észterei (E 445) emulgeálószerként való használatának keménybevonatú cukrásztermékekre nyomtatás céljából történő engedélyezése az említett jegyzék azon frissítései közül való, amelyek valószínűsíthetően nem gyakorolnak hatást az emberi egészségre, így nem szükséges kikérni az Európai Élelmiszerbiztonsági Hatóság véleményét.
(8)
Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló 2011. november 11-i 1129/2011/EU bizottsági rendelet (5) átmeneti rendelkezései alapján az élelmiszerekben való használatra jóváhagyott élelmiszer-adalékanyagok uniós jegyzékét létrehozó és a felhasználási feltételeket megállapító II. mellékletet 2013. június 1-jétől kell alkalmazni. Annak érdekében, hogy az említett időpont előtt engedélyezhető legyen a fagyanta glicerin-észtereinek (E 445) keménybevonatú cukrásztermékekre történő nyomtatáshoz való felhasználása, az élelmiszer-adalékanyag fent ismertetett használatára vonatkozóan korábbi alkalmazási időpont megállapítására van szükség.
(9)
Az 1333/2008/EK rendelet II. mellékletét ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 4-én.

Labels: 0
3
17